Tónlistarkennarar krefjast jafnréttis í launasetningu Sigrún Grendal er formaður Félags tónlistarkennara . Vísir / Anton Tónlistarskólakennarar og stjórnendur tónlistarskóla héldu samstöðufund í húsnæði Ríkissáttasemjara í dag en stéttin hefur boðað til verkfalls þann 22. október nk . Í ályktun sem samþykkt var á fundinum er gerð sú krafa að laun og önnur kjör tónlistarkennara og stjórnenda í tónlistarskólum verði sambærileg við kjör annarra sérfræðinga og stjórnenda . Sú krafa sé í samræmi við kjarastefnu Kennarasambands Íslands sem Félag tónlistarkennara á aðild að . Ályktunin vísar jafnframt í markmið Sambands íslenskra sveitarfélaga um jafnrétti í launasetningu . Það miði að því „ að tryggja að sambærileg og jafnverðmæt störf séu launuð með sama hætti óháð kynferði , búsetu eða stéttarfélagsaðild . “ Félag tónlistarkennara fer fram á að fari verði eftir þessari stefnu og jafnrétti í launasetningu verði tryggt í nýjum kjarasamningum . Félagið skorar á sveitarfélög landsins „ að mismuna ekki félagsmönnum Kennarasambands Íslands í launum eftir því í hvernig skólagerð þeir starfa . “ Þá segir jafnframt í ályktun fundarins : „ Tónlistarskólakennarar og stjórnendur tónlistarskóla geta með engu móti samþykkt að störf þeirra , menntun og reynsla sé ekki talin jafnverðmæt og störf annarra kennara og stjórnenda . “